Be šių pavyzdinių mokesčių iniciatyvų, ES mokesčių politika ir toliau bus įtraukta į platesnę Komisijos darbotvarkę. Pavyzdžiui, siekiant geriau įgyvendinti visuomenės sveikatos tikslus ir išvengti mokestinio sukčiavimo, bus pradėta tabako mokesčių direktyvos ir alkoholio mokesčių direktyvų peržiūra, taip pat svarstoma horizontaliosios direktyvos dėl akcizų nuostata, susijusi su fizinių asmenų vykdomais tarpvalstybiniais įsigijimais. Per Europos semestrą Komisija taip pat toliau vykdys sąžiningo, supaprastinto ir tvaraus apmokestinimo darbotvarkę, į kurią apmokestinimas bus įtrauktas kaip priemonė socialiai teisingo perėjimo prie žaliosios ekonomikos holistinei darbotvarkei formuoti, be kita ko skatinant žaliojo biudžeto sudarymo praktiką. Be to, Komisija toliau remia sąžiningo ir supaprastinto apmokestinimo darbotvarkės įgyvendinimą savo techninės paramos programomis.

·skelbiamos įvairios iniciatyvos, kurios sudarys sąlygas valstybėms narėms įgyvendinti galiojančias mokesčių taisykles ir pagerinti mokestinių prievolių vykdymą. Turime užtikrinti, kad valstybės narės garantuotų mokestines pajamas, kurių reikia reaguojant į pagrindinius dabartinės krizės iššūkius, neužkraunant pernelyg didelės naštos tiems, kurie jau ir taip nuo jos nukentėjo. Šiuo atžvilgiu kova su mokestiniu sukčiavimu, mokesčių slėpimu ir vengimu tebėra labai svarbi. Be to, taip valstybės narės galėtų sąžiningai, tinkamai, veiksmingai ir efektyviai surinkti tiek nacionalinio, tiek ES biudžeto pajamas.

·Verslo apmokestinimo elgesio kodekso reforma, ·nebendradarbiaujančių jurisdikciją turinčių subjektų ES sąrašo peržiūra mokesčių tikslais, ·patobulinimai, kuriais siekiama stiprinti gerą mokesčių srities valdymą ES fondų ar apsaugos priemonių atžvilgiu ir ES valstybių narių vykdomų koordinuotų apsaugos priemonių gerinimas ir ·parama besivystančių šalių partneriams stiprinant gerą mokesčių srities valdymą.

2. Mes jau daug pasiekėme, tačiau reikia nuveikti daugiau

2.1. Kova su mokestiniu sukčiavimu, mokesčių slėpimu ir vengimu.

Pastaraisiais metais ES daugiausia pastangų skyrė kovai su mokesčių slėpimu ir skaidrumo didinimui. Priėmus kelias teisėkūros iniciatyvas, įskaitant novatoriškus skaidrumo ir valstybių narių bendradarbiavimo projektus, mokesčių mokėtojams tapo sunkiau nuslėpti mokesčius ir jų išvengti. Konkretūs pavyzdžiai: Kovos su mokesčių vengimu direktyva , Komisijos rekomendacija dėl kovos su piktnaudžiavimu mokesčių sutartimis priemonių įgyvendinimo, sprendimų dėl mokesčių skaidrumo taisyklės ir mokesčių administratorių ataskaitų pagal šalis teikimas .

Todėl mokesčių administratoriai šiandien turi daugiau priemonių piktnaudžiavimo atvejams nustatyti ir piktnaudžiavimo problemai spręsti bei bendradarbiauti su kitomis teisėsaugos institucijomis. Kaip matyti iš administracinio bendradarbiavimo ES sistemos vertinimo, automatiniai informacijos mainai ir bendri veiksmai Europos Sąjungoje tarp valstybių narių tapo įprasti . Mokesčių administratoriai taip pat gavo prieigą prie kovos su pinigų plovimu informacijos . Be to, dabar reikia pranešti apie mokesčių vengimo schemas, nes taikomos naujos ES taisyklės dėl galimai agresyvaus mokesčių planavimo schemų .

PVM elektroninės prekybos dokumentų rinkiniu , taikytinu nuo 2021 m., panaikinamas atleidimas nuo PVM, taikomas prekių, kurių vertė mažesnė nei 22 EUR, importui, t. y. taikoma prievolė sumokėti PVM už visas į ES importuotas prekes, taip sumažinant sukčiavimo galimybę. Taip pat sustiprintos administracinio bendradarbiavimo priemonės PVM srityje: „Eurofisc“ savo iniciatyva dabar gali bendradarbiauti ir keistis informacija su Europos kovos su sukčiavimu tarnyba (OLAF) ir Europolu; mokesčių administratoriai gali keistis informacija su muitine apie PVM apmokestinamą importą ir sukčiavimą muitais ir organizuoti bendrus auditus atlikdami administracinius tyrimus, kuriuose aktyviai dalyvauja užsienio mokesčių pareigūnai.

Tačiau mokestinis sukčiavimas ir mokesčių slėpimas kelia grėsmę patikimiems viešiesiems finansams. Apskaičiuota, kad 2016 m. ES dėl asmenų mokesčių slėpimo tarptautiniu mastu, įskaitant fizinių asmenų pajamų mokestį, kapitalo pajamų mokesčius ir turto bei paveldėjimo mokesčius, prarasta 46 mlrd. EUR . Apskaičiuota, kad PVM atotrūkis (t. y. skirtumas tarp numatomų PVM pajamų ir faktiškai surinktų PVM sumų) 2017 m. siekė 137 mlrd. EUR, įskaitant 50 mlrd. EUR dydžio sukčiavimą PVM srityje tarpvalstybiniu mastu . 2018 m. Komisija pristatė išsamų ES vidaus prekybos PVM sistemos pertvarkymą. Priėmus šį pasiūlymą dėl galutinio PVM režimo ir panaikinus atleidimą nuo PVM už prekių tiekimą Bendrijos viduje, būtų galima sumažinti minėtąjį PVM atotrūkį ir pasiekti paprastesnės atitikties reikalavimams. Panašiai, remiantis keliais skaičiavimais, įmonių pelno mokesčio vengimas ES siekia daugiau kaip 35 mlrd. EUR per metus . Šios didelės prarastų pajamų sumos tampa dar problemiškesnės, nes dėl ekonominių COVID-19 pasekmių mokesčių pajamos neišvengiamai bus gerokai mažesnės. Be to, sukčiavimas PVM srityje kai kuriais atvejais taip pat susijęs su sukčiavimu muitų srityje. Dėl prarastų mokestinių pajamų pažeidžiamas sąžiningas mokesčių mokėtojų naštos pasidalijimas ir teisingas nacionalinis įnašas į ES biudžetą. Beveik 75 % europiečių reikalauja aktyvesnių veiksmų ES lygmeniu kovojant su mokesčių slėpimu .

2.2. Mokesčių administravimas skaitmeniniame amžiuje

Reikia imtis tolesnių veiksmų ES lygmeniu siekiant sustiprinti kovą su mokesčių slėpimu ir padėti mokesčių administratoriams neatsilikti nuo nuolat kintančios ekonomikos. Skaitmeninė ekonomika ir naujų verslo modelių kūrimas kelia naujų iššūkių mokesčių administratoriams. Be to, mokesčių administratorių ištekliai nacionaliniu lygmeniu yra per daug riboti, kad jie galėtų panaudoti didžiulius duomenų kiekius, kuriuos surenka įgyvendindami pastarųjų metų priemones.

Ekonomikos ir nacionalinių valdžios institucijų skaitmeninimas taip pat turėtų būti suprantamas kaip galimybė. Skaitmeninių sprendimų naudojimas palengvina mokesčių administratorių užduotis ir tokie sprendimai bus naudingi mažinant reikalavimų laikymosi išlaidas tiek mokesčių administratoriams, tiek įmonėms. Be to, duomenų analizė yra labai svarbi, kai reikia panaudoti vis didėjantį surinktų duomenų kiekį. Elektroninės prekybos srityje, kurioje muitinė ir mokesčių administratoriai galės naudotis dideliais duomenų kiekiais ir informacinėmis sistemomis, šiuo požiūriu ypač svarbi tampa mokesčių administratorių ir muitinės sąveika. Skaitmeninimas taip pat yra svarbus veiksnys, palengvinantis įmonėms, visų pirma MVĮ, tenkančią ataskaitų teikimo naštą, be kita ko, nes statistikos institucijos gali pakartotinai panaudoti informaciją.

2019 m. gruodžio mėn. Komisijos surengtoje konferencijoje dėl PVM skaitmeniniame amžiuje išryškėjo poreikis išsamiau apsvarstyti šią sritį. Svarstant šį klausimą daugiausia dėmesio reikėtų skirti tam, kaip mokesčių administratoriai galėtų naudoti technologijas kovodami su mokestiniu sukčiavimu ir siekdami naudos įmonėms, taip pat reikėtų įvertinti, ar dabartinės PVM taisyklės yra pritaikytos veiklai skaitmeniniame amžiuje.

2.3. Paprasta ES mokesčių politika siekiant sukurti konkurencingą bendrąją rinką

ES taip pat padarė pažangą supaprastindama mokesčių sistemą. Buvo nustatytos naujos taisyklės, kuriomis siekiama užtikrinti, kad mokestiniai ginčai dėl tiesioginio apmokestinimo būtų sprendžiami greičiau ir veiksmingiau, aiškinant ar taikant susitarimus ir konvencijas, kuriais numatoma panaikinti valstybių narių tarpusavio dvigubą apmokestinimą . Priimtu PVM elektroninės prekybos paketu panaikinta viena didžiausių kliūčių, trukdančių mažoms įmonėms prekiauti tarpvalstybiniu mastu. Įmonės, kurios parduoda prekes vartotojams internetu, gali vykdyti savo PVM prievoles ES per lengvai naudojamą interneto portalą savo šalies kalba.

Be to, ES lygmeniu imtasi iniciatyvų, kuriomis siekiama padėti valstybėms narėms apmokestinimą naudoti kaip tvaraus ekonomikos augimo priemonę, be kita ko, atsižvelgiant į Europos semestrą. Visų pirma Komisija pabrėžė, kad augimui palankiomis mokesčių sistemomis galima skatinti privačiąsias investicijas ir gerinti verslo aplinką, didinti užimtumą, mažinti nelygybę ir kurti aplinkosaugos požiūriu atsparią ekonomiką. Be to, mokesčių sistemos supaprastinimas gali padėti apriboti ekonomikos iškraipymus ir sumažinti įmonėms tenkančią administracinę naštą. Priėmus pasiūlymą dėl PVM tarifų , dėl kurio šiuo metu diskutuojama Taryboje, valstybėms narėms bus suteikta galimybė, taikant griežtus kriterijus, pačioms nustatyti tarifus, kurių reikia siekiant atsigauti po dabartinės krizės; kartu valstybės narės galės geriau suderinti PVM politiką su aplinkos ir sveikatos apsaugos tikslais.

Tačiau mokestinių prievolių vykdymo išlaidos ES tebėra didelės. Visų pirma turime remti jaunas ir novatoriškas įmones, kurios susiduria su sudėtingesnėmis administracinis kliūtimis nei didelės tarptautinės įmonės. Paprastai mažoms įmonėms tenka gerokai didesnės reikalavimų laikymosi išlaidos nei didelėms bendrovėms . Apskaičiuota, kad didelių įmonių mokestinių prievolių vykdymo išlaidos sudaro maždaug 2 % sumokėtų mokesčių, o MVĮ – 30 % sumokėtų mokesčių . Be to, dėl sudėtingo 27 skirtingų mokesčių sistemų taikymo atsiranda ne tik reguliavimo spragos piktnaudžiavimui mokesčiais, bet ir neaiškumas sąžiningiems mokesčių mokėtojams, kurie tiesiog nepajėgia susipažinti su daugybe taisyklių ir todėl netyčia pažeidžia kai kurias iš jų.

Todėl ir ES lygmeniu reikia imtis veiksmų, kad mokesčių aplinka būtų paprastesnė ir modernesnė. Tai padėtų reikalavimus atitinkančioms įmonėms pasinaudoti bendrosios rinkos teikiama nauda ir išlaikyti ES ekonomikos augimą. Kaip nurodyta Komisijos komunikate dėl kliūčių bendrojoje rinkoje, įmonės nuolat pabrėžia, kad šios nacionalinės taisyklės ir procedūros apmokestinimo srityje yra viena iš didžiausių kliūčių, su kuriomis jos susiduria . Šios kliūtys visų pirma daro poveikį įmonėms, kurios veiklą vykdo tarpvalstybiniu lygmeniu, nes jos turi prisitaikyti prie skirtingų nacionalinių sistemų ir administracinių reikalavimų. Tarp kliūčių, kurias nurodo įmonės, yra daug įvairių klausimų, susijusių su registracija ir pareiga teikti ataskaitas dėl PVM ir įmonių pajamų mokesčių.

3. Naujas sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija